Kljub karanteni v Italiji rekord okuženih

Kot je za Odmeve poročal dopisnik RTV Slovenija Janko Petrovec, se bo zaprla tudi nenujna industrijska proizvodnja. Vlada za tisto industrijo, ki bo ostala v pogonu, zahteva dosledno spoštovanje varnostne razdalje med delavci. Javni prevoz ostaja, tudi poštne in bančne storitve.

V Italiji se je število okužb z novim koronavirusom povečalo za 2313, na 12.462. To je največje povečanje v enem dnevu od začetka izbruha virusa. Število smrtnih žrtev se je povečalo s 631 na 827. Žarišče izbruha ostaja sever države. V Lombardiji so našteli 7280 primerov, v Emiliji – Romanji 1739 in Benečiji 1023. V Laciju, kjer leži tudi Rim, imajo 150 primerov.

Italijanski premier Giuseppe Conte je v sredo napovedal, da bo Italija povečala porabo za pomoč gospodarstvu pri spopadanju s posledicami koronavirusa. Za reševanje krize bodo namenili 25 milijard evrov.

Zaprtje trgovin in javnega transporta v Lombardiji?

Conte je še sporočil, da bodo stroge omejitve gibanja morda še poostrili. Deželni svet Lombardije, dežele z največ obolelimi, je namreč zaprosil za zaprtje vseh trgovin in javnega transporta.

V Rimu, Firencah, Neaplju, Torinu, Genovi, Bologni, Aosti in Palermu je na ulicah in trgih malo ljudi. Bari in lokali so v glavnem prazni, prav tako trgovine, vstop v katere je tudi omejen, da bi zagotovili ustrezno varnostno razdaljo med ljudmi za preprečitev okužbe.

V Trstu zaradi pomanjkanja strank zapirajo lokale

V Trstu je prvi dan izrednih razmer po poročanju Primorskega dnevnika potekal dokaj normalno, z manj ljudmi in prometa kot običajno. Na tržaških ulicah je bilo videti tudi precej priletnih občanov, ki se po lastnih besedah počutijo varneje na prostem.

Panike v Trstu ni čutiti, v pekarnah in trgovinah ljudje na splošno spoštujejo predpisano varnostno razdaljo enega metra, nekateri lokali pa so zaradi pomanjkanja strank zaprti. Opaziti je bilo ljudi z zaščitno masko na obrazu.

Vstop na avtobus pri zadnjih vratih

Železniška postaja je bila prazna, na avtobuse mestnega prometa pa je dovoljeno vstopiti le pri zadnjih vratih. Tako je odredilo tržaško javno prevozno podjetje, da bi zaščitilo voznike. Številni občinski oziroma javni uradi na Tržaškem so zaprti oziroma je dostop do njih mogoč le ob predhodni napovedi.

Precej italijanskih državljanov je prvi dan karantene po poročanju medijev kršilo predpise in se napotilo v Slovenijo po nakupih ali po gorivo.

Na glavni železniški postaji Termini v Rimu policisti z maskami pri potnikih preverjajo njihove razloge za potovanje in skrbijo za to, da vsi med sabo ohranjajo razdaljo enega metra.

Ustavitev čezmejnih vlakov in številnih poletov

Največje posledice karantene čutita čezmejni železniški in letalski promet. Železniška družba Thello je do začetka aprila odpovedala nočne povezave med Parizom in Benetkami, pa tudi dnevne povezave med Milanom in Marseillem. Nemški Deutsche Bahn je ustavil svojo edino povezavo z Italijo – med Münchnom in Benetkami.

Pes pred prazno restavracijo v Rimu na prvi dan karantene po vsej Italiji. Foto: Reuters

V torek je letalske povezave z Italijo ustavil britanski British Airways, francoski Air France ter nizkocenovni prevozniki Ryanair, Easyjet in Wizz Air pa so naznanili, da ustavljajo polete z italijanskih letališč do začetka aprila. Še bolj drastične ukrepe je sprejela Air Canada, ki polete v Italijo prekinja do najmanj 1. maja.

Kljub temu so v torek popoldne na rimskem letališču Fiumicino še vedno obratovale povezave z destinacijami v Evropi in drugje, pa tudi notranji poleti. Letala so še vedno vzletala tudi z manjšega letališča Ciampino. Turisti so bili veseli še preostalih priložnosti za odhod.

Madžarska uvaja nadzor na meji

Madžarska vlada je zaradi virusa uvedla izredne razmere. Uvedla bo nadzor na mejah s Slovenijo in Avstrijo.

Na Madžarskem bo za tiste, ki prihajajo iz Italije, Kitajske, Južne Koreje ali Irana, veljala prepoved vstopa v državo. Izjema so madžarski državljani, ki bodo morali ob vrnitvi v domovino za 14 dni v državno karanteno.

V Evropi je stanje daleč najslabše v Italiji. Foto: Reuters

Kot je na novinarski konferenci kriznega štaba pojasnil tiskovni predstavnik madžarskega premierja Gergely Gulyas, bodo nadzor na meji s Slovenijo in Avstrijo uvedli, kakor hitro bo mogoče. Danes opolnoči bosta ustavljena tudi ves avtobusni in železniški promet s Slovenijo in Avstrijo.

Univerze bodo od četrtka zaprte, predavanja bodo potekala zgolj po spletu. Gulyas je pojasnil, da so se za ta ukrep odločili zaradi velikega števila tujih študentov. Šol medtem za zdaj ne bodo zapirali, saj koronavirus otroke najmanj ogroža.

Nemčija

Nemška kanclerka Angela Merkel je medtem posvarila, da bi se lahko z novim koronavirusom okužilo do 70 odstotkov nemške populacije oz. do 58 milijonov ljudi.

Ker za novi koronavirus (še) ni zdravila, se mora Nemčija osredotočiti na upočasnjevanje širitve. "Pridobiti moramo čas," je dejala.

Poudarila je še, da bodo storili vse, kar je nujno v boju proti učinkom novega koronavirusa: "Sporočilo bi morali biti: kot država bomo naredili vse, kar je potrebno, tudi skupaj z Evropo."

Spahn: Zapiranje meja ni učinkovito

Pritrdila je tudi predhodnim navedbam zdravstvenega ministra Jensa Spahna, da je zapiranje meja nesorazmeren ukrep za boj proti širjenju virusa.

"V Nemčiji menimo, da zapiranje meja ni primeren odgovor na izzive," je dejala kanclerka.

Merjenje temperature na poljsko-beloruski meji. Foto: EPA

"Virus je v Nemčiji, virus je v Evropi. Na to misel se moramo navaditi," je za enega izmed nemških radiev dejal Spahn. "Razširil se bo, tudi če zaprete vse meje. Prej ali slej boste morali ljudi spustiti ven ali noter in takrat se bo znova širil," je bil nemški minister kritičen do odločitev Avstrije in Slovenije, ki sta zaprli meje z Italijo, kjer je žarišče izbruha v Evropi.

Češki premier Andrej Babiš se je odzval, da tovrstne izjave povzročajo paniko in da je Češka sprejela stroge ukrepe za zajezitev.

Hrvaška razmišlja o zapiranju meja

"Dogaja se to, kar smo predvideli. Pripravljeni smo na scenarij zaprtja meje in številne druge. Sprejeli bomo vse potrebne ukrepe za zaščito hrvaških državljanov," je po navedbah Indexa dejal hrvaški zdravstveni minister Vili Beroš.

Hrvaške državljane je pozval, naj v primeru suma okužbe najprej pokličejo zdravnika. Zaradi moškega, ki je vstopil v zagrebško kliniko KB Dubrava, so morali namreč zapreti urgenco. Pozneje se je izkazalo, da moški ni okužen s SARS-CoV-2.

Nemška kanclerka je posvarila, da bi se lahko z novim koronavirusom okužilo do 70 odstotkov prebivalcev Nemčije. Foto: Reuters

Hrvaški krizni štab je danes sporočil, da so na Hrvaškem skupno potrdili 16 okužb z novim koronavirusom. Zadnji okuženi je mlajši moški, ki se je pred kratkim vrnil s sejma v Münchnu in je hospitaliziran v Zagrebu.

Beroš je ob tem pojasnil, da na Hrvaškem za zdaj ni znakov, da bi se virus prosto širil med prebivalstvom in za zdaj ostaja znotraj ožjih družinskih ali prijateljskih krogov prvookuženih.

V Istri zapirajo šole

14. okuženi je mladi Istran, ki je na severu Italije delal skupaj s prav tako okuženim 41-letnikom iz Labina. Oba sta v osamitvi v puljski bolnišnici. Hrvate, ki delajo v Italiji, po ministrovih besedah sicer vsakodnevno preverjajo.

Od petka bodo v Istri prekinili pouk v osnovnih in srednjih šolah, pa tudi na fakultetah. Izobraževalne ustanove bodo v četrtek odprte, da bi se zaposleni, učenci in starši pripravili na izvedbo vseh ukrepov, od ponedeljka pa bo pouk potekal prek spleta.

V Istri so zaradi bližine Italije do 14. aprila odpovedali tudi vse javne, kulturne in športne prireditve.

Hrvati s trajekta v Splitu v samoosamitev

Hrvaški trajektni prevoznik Jadrolinija je v sodelovanju z ministrstvom za morje, promet in infrastrukturo in kriznim štabom sprejel sklep o začasni prekinitvi mednarodne proge Split–Ancona zaradi epidemije novega koronavirusa v Italiji. V obratovanju trajektnega prometa po Hrvaški ni sprememb, poroča HRT.

V pristanišče v Splitu je priplul trajekt iz Ancone s 93 potniki, ki jih dajejo v karanteno. Foto: Reuters

V pristanišče v Splitu je zjutraj priplul trajekt s 93 potniki in več tovornjaki. Policija je po identificiranju sporočila, da na trajektu ni bilo italijanskih državljanov, za katere so predvidevali karanteno ali vrnitev v domovino, poroča regionalna televizija N1.

Hrvaški državljani so bili napoteni v samoosamitev. Izjema so potniki s simptomi novega koronavirusa, ki jih pošiljajo na infektologijo klinike v Splitu. Potnike po poročanju Slobodne Dalmacije dajejo v karanteno v hotelu Zagreb na Duilovu.

Avstrija

Avstrija je danes začela nadzorovati mejne prehode z Italijo. Nadzor so uvedli opoldne na štirih mejnih prehodih. Avstrija meji z Italijo še na Tirolskem, od koder pa še niso sporočili, ali so že uvedli nadzor.

Vstop iz Italije v Avstrijo bo tako mogoč le še v nujnih primerih z zdravniškim dokazilom. Turisti lahko državo prečkajo, a se ne smejo ustaviti. V Avstrijo se lahko vrnejo tudi avstrijski državljani, vendar morajo ostati dva tedna v samoizolaciji.

Italija medtem Avstriji očita pomanjkljivo sodelovanje v boju proti koronavirusu.

Avstrija je zaustavila tudi vse železniške povezave z Italijo. Avstrijske železniške povezave z Italijo se tako končajo v Beljaku oz. Innsbrucku, ukrep pa velja za deset železniških povezav z Italijo.

Avstrija je že pred tem ustavila nočni potniški železniški promet z Italijo. Mednarodni potniški promet v druge države poteka normalno. Tovorni promet med Avstrijo in Italijo medtem poteka nemoteno, vendar na meji zamenjajo lokomotivo in strojevodjo.

Čeprav v Italiji velja prepoved potovanj, javni prevoz obratuje. Čistilec razkužuje tramvaj v Padovi. Foto: EPA

Avstrija zapira vse šole

V Avstriji bodo od prihodnjega tedna zaprte vse šole. Učenci osnovnih in srednjih šol bodo ostali doma do velikonočnih počitnic, ki se začnejo 4. aprila.

Oblasti so do 3. aprila prepovedale tudi vse večje prireditve, vključno s protesti. Ukrep velja za vse prireditve na prostem z več kot 500 udeleženci in prireditve v zaprtih prostorih z več kot sto ljudmi. Zaprli so se vsi avstrijski državni muzeji in čitalnice v knjižnicah.

V državi so doslej potrdili 206 okužb z novim koronavirusom. Štiri osebe, ki so zbolele za covidom 19, so medtem že okrevale. Skupno so na okužbo z virusom doslej testirali 5362 oseb. Največ okužb, 50, so potrdili na Dunaju, sledi spodnja Avstrija s 45 primeri. Na avstrijskem Štajerskem so zaznali 18 primerov, na avstrijskem Koroškem en primer.

Belgija: Prve smrtne žrtve

V Belgiji so potrdili prve tri primere smrti zaradi novega koronavirusa. Belgijska ministrica za zdravje Maggie De Block je sporočila, da so bili umrli stari 73, 90 in 86 let. V državi so za zdaj potrdili 314 primerov okužb, med drugim so prve primere potrdili tudi pri zaposlenih pri Evropski komisiji.

Štirje okuženi pri Evropski komisiji

Prve štiri primere okužbe so potrdili pri Evropski komisiji, kjer je zaposlenih okoli 32.000 ljudi. Še tri osebe čakajo na rezultate testiranja.

V internem elektronskem sporočilu zaposlenim so pri Evropski komisiji še navedli nekaj ukrepov za zajezitev izbruha, med drugim morajo zaposleni, ki so se vrnili iz Italije, v 14-dnevno samoizolacijo. Do 3. aprila so odpovedali interna izobraževanja.



Albanija: Prva smrtna žrtev in zaprtje šol

O prvi smrtni žrtvi poročajo tudi iz Albanije, kjer je po okužbi umrla 73-letnica. New York Times je poročal, da so prvih šest primerov okužbe v Albaniji potrdili šele v ponedeljek. Oblasti so za dva tedna zaprle vse šole in odpovedale vse polete in trajektne povezave v Italijo.

Slovaška: Zaporniki šivajo zaščitne maske

Na Slovaškem so pretekli petek potrdili prvi primer okužbe, trenutno pa je okuženih sedem ljudi. Zaporniki na Slovaškem so v zadnjih šestih dneh sešili približno 7000 zaščitnih mask, kar je eden izmed ukrepov, ki jih je država sprejela v boju proti okužbam z novim koronavirusom.

Trenutno maske šivajo v sedmih slovaških zaporih. Pričakujejo, da bodo od danes dalje zaporniki zmožni na dan izdelati 2400 zaščitnih mask, ki bodo namenjene predvsem paznikom v zaporih in na sodiščih. Če jih bodo izdelali dovolj, naj bi jih namenili tudi državi, poroča slovaška tiskovna agencija Tasr.

Poljska zapira šole

Poljski premier Mateusz Morawiecki je sporočil, da bodo v ponedeljek zaprli vse šole in univerze ter muzeje in kinodvorane v državi. Na Poljskem so potrdili 26 primerov okužbe brez smrtnih žrtev.

Združeno kraljestvo – okužena sekretarka

Na Otoku se je z novim koronavirusom okužila britanska sekretarka za zdravje Nadine Dorries, ki je po rezultatih testa sporočila, da upošteva vse nasvete stroke in je v samoosamitvi. Britanski Times ob tem navaja, da se je Dorriesova prejšnji teden v parlamentu srečala z več sto ljudmi in se udeležila sprejema skupaj s premierjem Borisom Johnsonom.

Britanski minister za zdravje Matt Hancock je ob tem sporočil, da mu je "zelo žal" zaradi diagnoze, in pohvalil njeno odločitev za samoosamitev.

V Združenem kraljestvu so po navedbah BBC-ja doslej zaznali 382 okužb z novim koronavirusom. Umrlo je šest okuženih ljudi.

Španija

Prazne police v britanskih trgovinah. Foto: Reuters

V Španiji so do danes zabeležili več kot 2000 okuženih z virusom, 47 ljudi je zaradi koronavirusne bolezni umrlo. Število okužb se je v zadnjih dneh drastično povečalo, saj je bilo v nedeljo potrjenih še 589 okužb. Španija je tako na drugem mestu po številu okuženih v Evropi, za Italijo,

Vlada je sporočila, da bodo storili vse, kar je nujno, da zajezijo širjenje novega koronavirusa. V nekaterih pokrajinah so zaprli šole, ustavili so vse polete iz Italije in ljudem odsvetovali nenujna potovanja.

"Skušamo se izogniti italijanskemu scenariju," je dejal zdravstveni minister Salvador Illa. "S temi ukrepi nam lahko uspe. Če bo treba, bomo sprejeli še dodatne ukrepe," je dodal.

Najbolj prizadeti Madrid in Rioja

Španska vlada je v najbolj prizadetih pokrajinah – gre za prestolnico Madrid, vinogradniško pokrajino Rioja in dve območji v Baskiji – prepovedala tudi vsa zborovanja v zaprtih prostorih z več kot tisoč udeleženci. Vse tekme španske nogometne La Lige bodo najmanj dva tedna igrali brez gledalcev.

Za najmanj teden dni so zaprli tudi spodnji dom španskega parlamenta, potem ko se je okužil poslanec skrajno desne stranke Vox Ortega Smith. Banke in številna podjetja so zaposlenim naročili, naj delajo od doma.

Portugalska

Na Portugalskem je začela veljati prepoved poletov v Italijo in iz nje. Ukrep bo veljal 14 dni. V najbolj izpostavljenih portugalskih pokrajinah Felgueiras in Lousada so v nedeljo za teden dni zaprli šole in javne prostore, v ponedeljek pa sta predavanja odpovedali tudi univerzi v Lizboni in Coimbri. Na Portugalskem so doslej potrdili "le" 41 primerov okužbe, smrtnih žrtev pa še ni bilo.

Gneča pred trgovinami v Lombardiji, kjer predlagajo zaprtje trgovskih centrov in ustavitev javnega prevoza. Foto: Reuters

Ukrajina

Ukrajinska vlada se je odločila, da bodo za zajezitev širjenja koronavirusa za tri tedne prepovedali vsa množična zbiranja in zaprli vse šole. Športne dogodke bodo morda izvedli

brez gledalcev. V Ukrajini so doslej potrdili le en primer okužbe.

Norveška in Nato

Norveška je sporočila, da ustavljajo vojaške vaje zavezništva Nato, ki so potekale v arktični pokrajini blizu meje z Rusijo. Na Norveškem se je zbralo 14.000 vojakov iz desetih držav. Vojaške vaje "Hladen odziv" naj bi potekale med 2. in 18. marcem, 12. marca pa naj bi se začel najintenzivnejši del vaje vojaških spopadov.

"Želimo ohraniti sposobnost učinkovitega delovanja," je ob razglasitvi predčasnega konca vaj povedal norveški generalpolkovnik Rune Jakobsen.

Prejšnji četrtek so vojaško taborišče v središču vaje dali v karanteno, potem ko so pri enem izmed vojakov diagnosticirali okužbo s Sars-Cov-2.

Na Norveškem so potrdili 227 primerov okužbe, prihodnjega širjenja pa ni več mogoče predvidevati, saj ne morejo slediti potovanjem v tujino, je sporočil norveški inštitut za javno zdravje.

V Italiji popolna omejitev gibanja